**МУЗИКА И ПРОГРАМИ ИЗВОРНО СОЗДАДЕНИ НА МАКЕДОНСКИ ЈАЗИК ИЛИ НА ЈАЗИЦИТЕ НА ЗАЕДНИЦИТЕ ВО РЕПУБЛИКА МАКЕДОНИЈА**

1. **КАКВИ СЕ ОБВРСКИТЕ ЗА ИЗВОРНА СОЗДАДЕНА ПРОГРАМА/ МУЗИКА?**

Радиодифузерите имаат дневна обврска за емитување одреден процент изворно создадена програма во Република Македонија на македонски јазик или на јазиците на етничките заедници**.** Оваа обврска е прогресивна и во 2015 година изнесува 40% за комерцијалните радиодифузери, додека за Македонската радиотелевизија е 50%. Во 2016 година, обврската се зголемува за по 10%.

Обврската за емитување музика е на неделно ниво. Во текот на неделата, телевизиите од општ формат треба да емитуваат најмалку 8 часа, а јавниот сервис најмалку 14 часа, инструментална музика од македонски автори и автори на етничките заедници кои не се мнозинство во Македонија, вокална и/или вокално-инструментална музика на македонски јазик или на јазиците на етничките заедници кои не се мнозинство во Македонија. Од нив, 50% треба да биде забавна, а 50% народна музика.

1. **ДАЛИ ИМА ОБВРСКИ ЗА ДОМАШНА ПРОГРАМА?**

Телевизиите од општ формат кои емитуваат програма на државно ниво преку мултиплекс се обврзани годишно да произведат и емитуваат најмалку 10 часа домашна документарна програма и најмалку 20 часа домашна играна програма.

За јавниот сервис обврската е поголема – Македонската радиотелевизија треба да произведе и емитува најмалку 30 часа домашна документарна програма и најмалку 30 часа домашна играна програма.

И комерцијалните телевизии и јавниот сервис оваа обврска треба да ја исполнат најдоцна до 25 ноември во тековната година.